L’Ajuntament de Burjassot repartirà prop de 5000 mascaretes per als escolars d’entre 6 i 16 anys
2025-07-24

L’Ajuntament de Burjassot, des de la regidoria d’Educació que dirigeix Manuela Carrero, està treballant braç a braç amb la comunitat educativa del municipi per a contribuir a garantir la seguretat dels escolars en el marc dels centres educatius i aules del municipi que ja han obert les portes a un nou curs.

Com una més de les accions de suport al sector de l’Educació que des del Consistori s’estan duent a terme, en els pròxims dies, la totalitat dels centres educatius públics i concertats que acullen a les seues aules a població escolar d’entre 6 i 16 anys, rebran prop de 5.000 mascaretes higièniques i reutilitzables destinades als escolars i elaborades sota les directrius de la certificació UNE 0065.

Amb motiu de la visita que l’alcalde, Rafa García i la regidora d’Educació, Manuela Carrero, han realitzat a la portes de diversos centres amb motiu del primer dia de classe, alguns directors i directores han rebut en mà una mostra d’aquestes mascaretes, però serà en els pròxims dies quan l’Ajuntament procedisca, centre per centre, al repartiment de totes elles.

Homologades, reutilitzables, aptes per a 25 rentades, i amb doble capa de teixit protector, les mascaretes que repartirà l’Ajuntament estan serigrafiades amb l’etiqueta #BurjassotEresTú i amb diversos elements decoratius relatius a Burjassot i a l’àmbit escolar.

“Considerem indispensable que els nostres menors puguen portar l’equipament sanitari adequat i que aquest siga de la seua grandària. Les mascaretes, la higiene de mans i la distància social són mesures de vital importància per a evitar els contagis del coronavirus i per a que els nostres centres educatius siguen llocs segurs per als nostres menors” ha matisat l’alcalde de Burjassot, Rafa García.